Стручни скуп у Крагујевцу о доменима, жиговима, споровима и процедурама регистрације жига и домена 
Крагујевачко издање округлог стола „Систем назива интернет домена у Србији: регистрација и решавање спорова са носиоцима жигова“ очекује нас 7. маја у свечаној сали (А-1) Правног факултета Универзитета у Крагујевцу. Догађај почиње у 12 часова, а организује га Фондација „Регистар националног интернет домена Србије“ (РНИДС) у сарадњи са Студентским парламентом Правног факултета Универзитета у Крагујевцу. 
Крагујевачки правници и студенти права Факултета имаће прилику да прате предавања на теме ознака које се штите жигом, регистрације домена и жига, решавања спорова између регистраната домена и носилаца жига, али и да се информишу о утицају нових регулатива о заштити података о личности на правила регистрације назива домена. 
На скупу ће говорити проф. др Душан Поповић, редовни професор Правног факултета Универзитета у Београду и председник Комисије за решавање спорова поводом регистрације назива националних интернет домена Србије, који ће објаснити како се региструје жиг у поређењу са начином регистрације домена. Проф. Поповић објасниће како се решавају спорови између носилаца жигова и регистраната назива домена. Излагање ће обухватити и најзначајније примере из домаће праксе који се односе на решавање спорова поводом регистрације назива .СРБ и .RS домена.
Посебну пажњу заштити жига посветиће у свом предавању проф. др Сања Радовановић, арбитар Комисије за решавање спорова поводом регистрације назива националних интернет домена Србије. Она ће говорити о ознакама које се штите жигом, а појасниће и услове и процедуре за њихову регистрацију.
Фокус предавања Дејана Ђукића, руководиоца Сектора за опште и правне послове РНИДС-а, биће на правном оквиру за регистрацију .RS и .СРБ домена, а позабавиће се и питањем правног положаја регистраната назива домена. Део излагања биће посвећен новинама у области заштите података о личности и њиховом утицају на правила и политике регистрације домена. 
[bookmark: _GoBack]Улаз је слободан уз претходну регистрацију путем е-поште: intsvojina@rnids.rs.
Округли сто „Систем назива интернет домена у Србији: регистрација и решавање спорова са носиоцима жигова“ РНИДС организује у сарадњи са правним факултетима широм земље са циљем да ову специфичну правну тематику приближи студентима, а стручној јавности понуди језгровит и актуелан увид у текућу праксу и процедуре.

